Informatīvais ziņojums

“Par Eiropas Savienības Vispārējo lietu padomes 2017. gada 25. aprīļa sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 25. aprīlī Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. Kopīgo noteikumu regulas grozījumi (Regula Nr. 1303/2013);
2. Kohēzijas politikas tuvināšana ES pilsoņiem;
3. Eiropas Savienības makro-reģionālo stratēģiju īstenošanu.
4. **Grozījumi Kopīgo noteikumu regulā (Regula Nr. 1303/2013)[[1]](#footnote-2)**

Vispārējo lietu padomē Maltas prezidentūra informēs par darbu pie grozījumiem Kopīgo noteikumu regulā.

2016. gadā septembrī Eiropas Komisija (turpmāk – EK) ES daudzgadu budžeta vidusposma pārskata ietvaros publicēja priekšlikumu finanšu un sektorālā regulējuma grozījumiem (dēvēti kā “Omnibus grozījumi”), tajā skaitā, Eiropas Strukturālo un investīciju fondu (turpmāk – ESI fondi)[[2]](#footnote-3) Kopīgo noteikumu regulas grozījumiem. Kopīgo noteikumu regulas grozījumi vērsti uz esošā regulējuma vienkāršošanu, vienlaikus neveicot būtiskas pārmaiņas 2014.-2020. gada plānošanas perioda institucionālajā ietvarā vai ieviešanas principos. Kopīgo noteikumu regulas grozījumi tiek iedalīti šādos blokos: (1) vienkāršotās izmaksas un vienotās rīcības plāni; (2) finanšu instrumenti; (3) vispārīgie nosacījumi; (4) sasaiste ar finanšu regulu. Šobrīd par Kopīgo noteikumu regulas grozījumu priekšlikumiem ir noslēgušās diskusijas ES Padomes (turpmāk – Padome) Strukturālo pasākumu darba grupā.

Tāpat notiek darbs pie grozījumiem Kopīgo noteikumu regulā, lai varētu sniegt papildu atbalstu dabas katastrofās cietušajām dalībvalstīm. Ņemot vērā dabas katastrofu potenciāli lielo mērogu, tiek paredzēts skarto apgabalu atjaunošanas darbības finansēt no Eiropas Reģionālās attīstības fonda (ERAF) ar 90 % atbalsta intensitāti. 2017. gada 29. marta Pastāvīgo pārstāvju komitejā tika apstiprināts Padomes mandāts sarunām ar Eiropas Parlamentu (turpmāk – EP).

Latvijas nostāja:

* Latvija kopumā atbalsta grozījumus Kopīgo noteikumu regulā, un pozitīvi vērtē progresu darbā pie tiem;
* Latvija redz lielu potenciālu vienkāršoto izmaksu iespēju izmantošanā, kas būtiski vienkāršotu projektu īstenošanu finansējuma saņēmējiem. Nepieciešams turpināt darbu saistībā ar nākamo plānošanas periodu, lai mazinātu riskus administrācijām, izstrādājot vienkāršoto izmaksu metodikas;
* Latvija saskata iespējas nākamajā plānošanas periodā turpināt vienkāršošanu tādos Latvijai būtiskos jautājumos, kā nacionālo finanšu instrumentu un integrēto teritoriālo investīciju ieviešanas nosacījumi;
* Latvija uzskata, ka līdz galam netika izmantotas iespējas regulējuma grozījumos nodrošināt līdzsvaru starp orientāciju uz rezultātiem un administratīvo slogu. Diskusijās par nākamo plānošanas periodu nepieciešams izvērtēt 2014.-2020. gada plānošanas perioda uzraudzības un ziņošanas prasības.

1. **Kohēzijas politikas tuvināšana ES pilsoņiem**

VLP plānota viedokļu apmaiņa par Kohēzijas politikas tuvināšanu ES pilsoņiem un Padomes secinājumu “Padarīt Kohēzijas politiku efektīvāku, nozīmīgāku un redzamāku mūsu pilsoņiem” (turpmāk – Secinājumi) apstiprināšana.

Attiecībā uz Kohēzijas politikas efektivitāti un nozīmību tiek izcelti 2007.-2013. gada plānošanas perioda noslēguma (ex-post) izvērtējumi, kuros identificēti skaidri rezultāti un ESI fondu nozīme ekonomiskās krīzes pārvarēšanā. Tāpat tiek izcelta 2014.-2020. gada plānošanas periodā veiktā reforma ESI fondu regulējumā, ieviešot ex-ante nosacījumus, kā arī sasaistes ar Eiropas semestra procesu un valstu specifiskajām rekomendācijām. Secinājumos tiek pausts uzskats, ka Kohēzijas politika ir sniegusi būtisku sociālo, teritoriālo un ekonomisko ietekmi un veicinājusi ES integrāciju.

Kā atsevišķs jautājums Secinājumos tiek izcelta politikas rezultātu komunikācijas nozīme. Dalībvalstis tiek aicinātas vairāk informēt par priekšrocībām, kuras ES sniedz tās pilsoņiem. Tāpat tiek izteikts aicinājums EK un dalībvalstīm plašāk informēt par pozitīvajiem piemēriem un labo praksi ESI fondu ieviešanā.

Kontekstā ar vienkāršošanu pēc 2020. gada tiek uzsvērts, ka tai jābūt vērstai uz visām iesaistītājām pusēm, tajā skaitā, dalībvalstu administrācijām. Secinājumos izcelta nepieciešamība izvērtēt iespējas diferencēt ESI fondu ieviešanas noteikumus, balstoties uz objektīviem kritērijiem, lai labāk nodrošinātu proporcionalitāti ESI fondu ieviešanā. Tāpat norādīts, ka būtiski atrast līdzsvaru starp rezultātu orientāciju, dažādu līmeņu pārbaudēm un procedūru vienkāršošanu.

Par izaicinājumiem pēc 2020. gada tiek atzīmēts, ka Kohēzijas politika ir būtisks instruments, lai nodrošinātu “Līgumā par Eiropas Savienības darbību” noteikto mērķu sasniegšanu[[3]](#footnote-4). Papildus tiek norādīts, ka Kohēzijas politika pēc 2020. gada ir jāveido pietiekami elastīga, lai tā spētu reaģēt uz jauniem izaicinājumiem. Lai sasniegtu vēlamo politikas ietekmi, tiek rosināts mainīt “viens izmērs visiem” pieeju un ņemt vērā dažādas sociālās, teritoriālās un ekonomiskās realitātes, lai risinātu uz vietas esošo situāciju. EK tiek aicināta uzsākt dialogu ar dalībvalstīm par Kohēzijas politiku pēc 2020. gada, kā arī pēc iespējas drīz izstrādāt priekšlikumu nākamā ESI fondu plānošanas perioda regulējumam.

Latvijas nostāja:

Ir spēkā Latvijas Republikas nacionālā pozīcija Nr. 1 “Par Kohēzijas politiku pēc 2020. gada”, kas 2017. gada 11. aprīlī tika apstiprināta Ministru kabinetā.

* + Latvija kopumā atbalsta Padomes Secinājumus. Latvija pievienojas paustajam atbalstam Kohēzijas politikai, izceļot tās nozīmi strukturālo reformu īstenošanā, kā arī sociālās, teritoriālās un ekonomiskās Kohēzijas veicināšanā. Īpaša uzmanība arī turpmāk būtu veltāma mazāk attīstītajiem reģioniem;
  + Latvija atbalsta Kohēzijas politikas sasaisti ar Eiropas semestri un Padomes apstiprinātajām dalībvalstu specifiskajām rekomendācijām, tajā pašā laikā jāņem vērā daudzgadu plānošanai nepieciešamā stabilitāte, kā arī laika un finansiālās iespējas minēto rekomendāciju īstenošanai. Būtiski nodrošināt, lai jaunu izaicinājumu identificēšana neapdraud plānošanas dokumentos noteikto ilgtermiņa mērķu sasniegšanu konkrētās jomās;
  + Kopumā Latvija uzskata, ka esošā ieviešanas sistēma ir labs pamats ESI fondu ieviešanai arī nākotnē. 2014.-2020. gada plānošanas periodā ir veikti nozīmīgi pasākumi ESI fondu ieviešanas sistēmas vienkāršošanā (e-kohēzija, vienkāršotās izmaksas u.c.), un nākamajā plānošanas periodā ir jāstrādā pie šo mehānismu pilnveidošanas. Latvija ir piesardzīga attiecībā uz tādām izmaiņām regulējumā, kas paredzētu būtiskas pārmaiņas ESI fondu ieviešanas sistēmā un radītu nesamērīgus pārrāvumus Kohēzijas politikas programmu īstenošanā;
  + Latvija ir atvērta izvērtēt iespējas piemērot diferencētu pieeju, tajā pašā laikā uzskata, ka ir būtiski turpināt darbu pie sistēmas vienkāršošanas, kas nodrošinātu vienkāršošanu visos reģionos un programmās un tiktu ievērota vienāda attieksme pret dalībvalstīm;
  + Latvija atbalsta pēc iespējas laicīgāku nākamās ES daudzgadu finanšu shēmas regulējuma izstrādi, lai izvairītos no novēlota ESI fondu ES regulējuma izstrādes un apstiprināšanas, kā arī nodrošinātu savlaicīgu ESI fondu plānošanas uzsākšanu un to efektīvu ieguldīšanu;
  + Latvija uzskata, ka ir būtiski informēt iedzīvotājus par ESI fondu investīcijām un to pozitīvo ietekmi. Esošās prasības un komunikācijas mehānismi ir pietiekami efektīvi, lai informētu par ESI fondu nozīmību un ieguvumiem iedzīvotājiem.

1. **Eiropas Savienības makro-reģionālo stratēģiju īstenošana**

VLP sanāksmē bez diskusijām plānots apstiprināt Padomes secinājumus par ES makro-reģionālo stratēģiju īstenošanu (turpmāk – Secinājumi). Padomes secinājumi izstrādāti, ņemot vērā 2016. gada 16. decembra EK pirmo ziņojumu par ES makro-reģionālo stratēģiju īstenošanu.

2015. gada 27. novembra Padomes secinājumi par ES Stratēģiju Alpu reģionam nosaka, ka reizi divos gados EK ir jāsagatavo vienotu ziņojumu, kurā jāizvērtē progress makro-reģionālo stratēģiju īstenošanā, jāsniedz ieteikumi stratēģiju un to rīcības plānu attīstībai un ieviešanai.

Šobrīd tiek īstenotas četras ES makro-reģionālās stratēģijas[[4]](#footnote-5), un to īstenošanā ir iesaistītas 19 ES dalībvalstis, kā arī 8 valstis ārpus ES. Latvija piedalās ES pirmās makro-reģionu stratēģijas – Stratēģijas Baltijas jūras reģionam - ieviešanā. Latvijas Ekonomikas ministrija kopā ar Lietuvu un sadarbībā ar EK nodrošina Stratēģijas enerģētikas politikas jomai koordinēšanu ar mērķi veicināt kopīgā Stratēģijas un Baltijas enerģētikas tirgus starpsavienojumu plāna (BEMIP) Rīcības plāna īstenošanu konkurētspējīgam, drošam un ilgtspējīgam reģiona enerģētikas tirgum.

Secinājumos ir novērtēta ES makro-reģionu stratēģiju kā integrēta ietvara nozīme, lai risinātu kopīgos izaicinājumus noteiktā ģeogrāfiskā telpā, kura aptver ES dalībvalstis un trešās valstis, un, stiprinot sadarbību, sniegtu ieguldījumu ekonomiskās, sociālās un teritoriālās kohēzijas veicināšanā. Secinājumos ir uzvērta nepieciešamība vairāk orientēties uz rezultātu un atbilstošām prioritātēm stratēģiju īstenošanā. Ir svarīgi stiprināt stratēģiju pārvaldību, uzlabojot koordināciju to īstenošanā, un turpināt integrēt makro-reģionu stratēģijas ES nozaru politikās.

Svarīgs secinājumu aspekts ir tajos stiprinātā makro-reģionālo stratēģiju un to finansēšanas instrumentu dimensija. Tiek apsveikta stratēģiju finansēšana, kas tiek nodrošināta Eiropas Strukturālo un investīciju fondu 2014.-2020. gadam tiesiskā regulējuma ietvaros, un atgādināts par Eiropas teritoriālo sadarbības programmu nozīmi stratēģiju īstenošanā. Tāpat EK un dalībvalstis tiek aicinātas strādāt pie pietiekama finansējuma stratēģiju īstenošanai nodrošināšanas, ņemot vērā ES, reģionālā un nacionālā līmenī pieejamos finanšu resursus.

Latvijas nostāja:

Latvija atbalsta Padomes secinājumus par ES makro-reģionālo stratēģiju īstenošanu. Latvija uzskata, ka 2014.-2020. gada plānošanas perioda regulējumā ir iestrādāti atbilstoši mehānismi, lai dalībvalstis no Kohēzijas politikas varētu sniegt ieguldījumu makro-reģionālo stratēģiju mērķu sasniegšanā.

**2. Latvijas delegācija ES Vispārējo lietu padomes 2017. gada 25. aprīļa sanāksmē**

Delegācijas vadītājs: Armands Eberhards, Finanšu ministrijas valsts sekretāra vietnieks Eiropas Savienības struktūrfondu un Kohēzijas fonda jautājumos.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

                                               Ieva Valtmane, ECOFIN padomniece, Latvijas Republikas Pastāvīgās pārstāvniecība Eiropas Savienībā;

Evija Rimšāne, otrā sekretāre, Ārlietu ministrijas Eiropas Savienības koordinācijas un politiku departamentaPastāvīgo pārstāvju komitejas II daļas sagatavošanas nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretāra p.i. Andris Pelšs

Anda Sāre, 67015929

anda.sare@mfa.gov.lv

1. Eiropas Parlamenta un Padomes Regula (ES) Nr. 1303/2013 ( 2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006. [↑](#footnote-ref-2)
2. ESI fondi ir Eiropas Reģionālās attīstības fonds (ERAF), Eiropas Sociālais fonds (ESF), Kohēzijas fonds (KF), Eiropas Lauksaimniecības fonds lauku attīstībai (ELFLA) un Eiropas Jūrlietu un zivsaimniecības fonds (EJZF). [↑](#footnote-ref-3)
3. Līgumā par Eiropas Savienības darbību 174. pantā noteikti sociālās, teritoriālās un ekonomiskās kohēzijas principi, kā arī mērķis mazināt reģionālās atšķirības mazāk attīstītos reģionos un teritorijās. [↑](#footnote-ref-4)
4. ES Stratēģija Baltijas jūras reģionam (apstiprināta 2009. gadā), ES Stratēģija Donavas reģionam (2011), ES Stratēģija Adrijas un Jonijas jūras reģionam (2014) un ES Stratēģija Alpu reģionam (2015). [↑](#footnote-ref-5)